Yahooo, yahoooo! Naimbag nga oras kadatayo amin kakailian. Buenos dias, buenas tardes, halo halo, opssss, nagdagaang ti panawen kailian naimas ti halo-halo. Naimbag nga aldaw, malem ken rabii tayo amin depende iti inkay panangbasbasa iti daytoy pagiwarnak tayo ken kolum tayo. Kumusta metten ti biag tayo Kayong Angkuan, Ikit juana, agpa-halo-halo ka ngaruden a ta ni kasta unayen a bara ti panawenna. Uray la agling-eten ti amin a maliplipit, unay a baranan ama.
Kalgaw la nga agpayson ngem sus maria kusina aya, apay a kastoy metten ditoy batugmi a langit. Agasem dayta, kalgaw ta bulan pay laeng ti Abril ngem dandani minalem metten nga agtodo Kayong. Talaga a narigaten a pogtuan ti panawenna. Epekto kadi a talagan daytoy ti global warming nga agtinnag iti climate change? Isu a dakayo Kayong Angkuan, Ikit Juana, isaganayon dagitay sungrod yo ta dikay to ket agkamata no bigla lattan nga agnepnep ket awan pay nakasagana a sungrod yo. No malagip tayo manen ti kinaranggas ti pada a tao iti nakaparsuaan nga isu ti kangrunaan a factor ken gapu daytoy ibabaran ti lubong ken panagbaliw ti panawenna. Ngumato ti presyon ti royal blod tayo ta saan a kastoy ti sirmata tayo. Saan a kastoy ti tagtagainep tayo idi a pagbanagan koma ti lubong nangruna ditoy nakayanakan tayo a paset ti lubong. Nagngayed pay laeng idi ti aglawlaw ta adu ti mihoras wenno dagitay agbunga a kayo wenno muyong kadagiti ar-arubayan. Kas met laeng ditoy nakaisadsadan tayo a paset ti ina daga, Kayong. Idi kasangsangbay ko iti daytoy a lugar, naglammin, nagmayat ti klimana, saan a pagpasaw. Tay nakabotelya a danum nga ikabilmo laeng iti rabaw ti lamisaan no iti bigat, sus kasla naggapu iti refrigerator kunam sa. Ngem itan, awanen. Unayen, anian a bara ti panawen nga agpapan ditoy ibagbagada a summer capital of the Philippines. Kasano met ngamin aya, dandani awanen makitam a nakatakder a puon ti pine tree ta kasla metten nagtubo nga uong dagiti babbalay.
Isu a nakas-ang a panunoten a tao met laeng ti nangdadael iti kinangayed ti aglawlaw.
Isu a no kastoy man ti panawen nga intay paspasaren ita, sadino man a paset ti lubong ti ayanmo, ammomon ti gapuna ket amin tayo adda pasetna iti pannakadadael ti klima. Saanka a makalisi ta dayta laengen asuk nga ipugso ta motorsiklom dakkelen a factor dayta. Ket saanka met a makalisi dita ina Juana, adda met pasetmo iti panagbara ti panawen gapu ta kanayonmo a puoran dagit naregreg a bulbulong ta salamagi ken starapple nga adda dita arubayanyo. Dayta asuk ti puor mo ket dakkel ti maipaaynan a madi iti aglawlaw. Isu a ti aramidem, urnongem dagita a bulbulong ket urnongem dita puonda met laeng ta malungsot nga isu met laeng ti taraonna wenno ganaganna. Sus maria kusina ka ketdi, saan a rugit dagita, ti makuna a rugit ket isu ti panagkusit ken panagkurakut este sus apo apay a nagturong manen dita aya. Ngumatonto man la ngatan ti presyon ti royal blood tayo a makalagip iti kinakurakot dagiti sinalbag nga agtuturay. Apay manen nga ag-HB ka kunam Kayong? Kasanu a dika ag-high blood met ket malagipko manen ti nabasa tayo manen a damag idi a nagpamula kanu ti maysa nga agensia iti seedlings ti kayo ngem panawen metten ti kalgaw, pes-ay ina, makasao tayo iti espansyol este dakes no kastoy latta ti mapaspasamak.
Alla, overtime ta manen este naimasanta manen ti naginnistorya, kayong, panawanka pay ta ne narigaten amangan no ag-HB manen ni Sofing ket umaynakto man suroten iti binalsig. Kasta pay, babayoooo, tsuptsup muahmuahhh.
ilo_Latn ilo_Latn ilo_Latn ilo_Latn ilo_Latn